Angie Motshekga gee haarself 'n onderskeiding – praag.co.za — 20 jaar jonk!
Angie Motshekga gee haarself 'n onderskeiding
Die korpulente minister van basiese onderwys, Angie Motshekga, geklee in 'n styf spannende wit pakkie, het haarself op die skouer geklop oor vanjaar se matriekuitslae. Op 'n vraag deur 'n joernalis van etv oor die punt wat sy aan haarself sou toeken, het Motshekga met 'n breë glimlag geantwoord: "'n A plus!"
Tydens die aankondiging van die matriekslaagsyfer, het Motshekga egter haarself weerspreek en gesê dat die slaagsyfer "six point seven" is, in plaas van 67,8%.
Die verbasende toename in die slaagsyfer van 7,2% vergeleke met verlede jaar, het geskied in 'n jaar waartydens leerlinge 'n wintervakansie van ses weke geniet het weens die wêreldsokkerbeker en 'n uitgerekte staking van onderwysers plaasgevind het.
Volgens Motshekga het die onderwyserstaking "geen invloed gehad nie, behalwe dat dit ons die 70%-merk gekos het". Volgens haar sou die slaagsyfer sonder die staking met 10% gestyg het.
Op 'n vraag of sy aanstaande jaar nóg hoër mik met die slaagsyfer, het Motshekga geantwoord dat sy vir "72% mik". Daar word verbeterings vir 2011 oor 'n wye front beplan en "ICT's" (sy het nie verduidelik wat dié afkorting beteken nie) sal "gaandeweg ingefaseer word".
Motshekga meen ook dat "die privaatsektor en baie professionele mense na die partytjie gekom het… As 'n provinsie het Gauteng baie hard gewerk." Die provinsie Gauteng het met 78,6% die hoogste slaagsyfer van alle provinsies behaal, hoër as die Wes-Kaap.
Gille van blydskap het by verskeie hoërskole in Soweto losgebars toe die uitslae vanmôre beskikbaar gestel is.
Leerlinge aan Afrikaanse skole in Gauteng, veral in Pretoria, het rekordgetalle onderskeidings behaal met sommige wat tot elf onderskeidings aangeteken het.